b'\n_START_ARTICLE_\nSelja Ahava\n_START_PARAGRAPH_\nSelja Ahava (oik. Ahava-Foster, s. 8. hein\xc3\xa4kuuta 1974 Helsinki) on suomalainen dramaturgi, k\xc3\xa4sikirjoittaja ja kirjailija._NEWLINE_Ahava valmistui dramaturgiksi Teatterikorkeakoulusta vuonna 2001. H\xc3\xa4nen esikoisromaaninsa Eksyneen muistikirja ilmestyi vuonna 2010 ja oli Helsingin Sanomien kirjallisuuspalkintoehdokas. Ahava sai teoksesta Laila Hirvisaaren rahaston apurahan vuonna 2011. Se on k\xc3\xa4\xc3\xa4nnetty my\xc3\xb6s saksaksi. H\xc3\xa4nen toinen teoksensa Taivaalta tippuvat asiat julkaistiin kev\xc3\xa4\xc3\xa4ll\xc3\xa4 2015. Se valittiin Finlandia-palkintoehdokkaaksi syksyll\xc3\xa4 2015. Palkintoraadin mukaan teos on \xe2\x80\x9draikas, ajatuksia her\xc3\xa4tt\xc3\xa4v\xc3\xa4 ja innostava\xe2\x80\x9d ja k\xc3\xa4sittelee raskaita asioita hyvin ep\xc3\xa4tyypilliseen tapaan. Teos sai EU:n kirjallisuuspalkinnon vuonna 2016._NEWLINE_Ahava on k\xc3\xa4sikirjoittanut muun muassa elokuvat Pieni\xc3\xa4 eroja (2002) ja V\xc3\xa4\xc3\xa4r\xc3\xa4t juuret (2009), televisiosarjan Jako kahteen (2006) ja Radioteatterille kuunnelman Pakkovaellus (2013), jonka h\xc3\xa4n my\xc3\xb6s ohjasi. H\xc3\xa4n on tehnyt my\xc3\xb6s tekstin, tilan ja performanssin v\xc3\xa4lill\xc3\xa4 liikkuvia teoksia._NEWLINE_Ahava asui viisi vuotta Lontoossa, mutta on sittemmin asettunut perheens\xc3\xa4 kanssa Porvooseen.'